Ole Stavad (S), 2002-04-02:
Jeg synes egentlig, at SF skal have ros for at komme med forslaget.
Dermed er ikke sagt, at vi bare kan stemme for det, for jeg synes egentlig, at indenrigsministerens besvarelse meget godt illustrerede, at det er en stor sag den her.
Det er i øvrigt også en diskussion, vi har haft gennem mange år, om vi skulle have en inkassolov.
Det er jo sådan set det, man lægger op til her.
Men jeg synes også, at indenrigsministerens besvarelse gav en meget god illustration af, at der bestemt er behov for, at vi med åbent sind går ind og ser på de forskellige områder: Er det nu skruet tilstrækkelig klogt sammen?
Der glædede jeg mig over, at jeg faktisk også hørte, at indenrigsministeren var parat til det.
Jeg synes faktisk, at indenrigsministeren var betydelig mere åben end Venstres ordfører.
Men det betyder nok også, at jeg er nødt til at sige til SF og hr. Touborg, at indledningen af beslutningsforslaget skal man nok lige tænke en lille tur over: om man nu også skal pålægge regeringen, at det skal ske i indeværende folketingssamling.
Det tror jeg ikke, men det skal også siges, at fra SF fremsatte forslaget, og til vi har førstebehandlingen i dag, er der jo gået meget lang tid, så jeg vil gerne give et tilsagn fra Socialdemokratiets side om, at vi bruger anledningen til at foretage en grundig gennemarbejdning i udvalget.
Jeg tror ikke, at SF har ret på alle punkter.
Eksempelvis siger man, at der skal være ens renteberegning for de fordringer mod borgere, som kommunerne inddriver; men så kommer efter tankestregen »også skyldig A-skat og moms ...«.
og som indenrigsministeren gjorde opmærksom på, er det ikke kommunerne, der inddriver dét.
Jeg synes også, der er et andet forhold, som spiller ind.
Det er jo ikke penge, som borgeren er kommet til at skylde det offentlige, men det er penge, som virksomheder har opkrævet eller tilbageholdt for det offentlige for at afregne, og derfor mener jeg, at der på det felt er en lidt anden problemstilling i forhold til andre områder, hvor man kan komme i en situation, hvor man skylder til det offentlige.
Derfor mener jeg, at vi punkt for punkt skal gå tingene igennem, prøve at få oplysninger frem fra de enkelte ministerier og i øvrigt også lytte til det, der kommer fra Kommunernes Landsforening.
Der er så sent som i dag kommet et Ritzautelegram, og af det fremgår det samme, som også indenrigsministeren var inde på.
Vi skal lytte til de folk, der sidder med disse opgaver.
Vi skal i dialog med dem, vi skal finde ud af, hvor det er der er nogle barrierer og nogle problemer.
Vi skal lytte til de konkrete eksempler, som eksempelvis fru Line Barfod har nævnt her fra talerstolen i dag.
Jeg vil gerne give et tilsagn fra Socialdemokratiet om, at det vil vi gøre med meget åbent sind, og jeg håber, at vi som afslutning på det udvalgsarbejde, som dette forslag giver os anledning til, også kan nå frem til nogle justeringer og nogle ændringer, som kan være med til at gøre det mere gennemskueligt for borgerne, skabe en bedre sammenhæng og også medføre, at de, der sidder med opgaverne ude i kommunerne, mener, at arbejdet bliver mindre besværligt.
Dette vil også give borgerne en bedre indgang til den situation, som man jo ikke ønsker sig at være i, en
skyldner-, en gældssituation
Også her må vi prøve at skabe nogle regler og en retssikkerhed, som gør, at den enkelte borger kan føle sig tryg ved, at man får en ensartet, en ordentlig og en rimelig behandling, og det vil vi gerne medvirke til.